Resolució de 23 de novembre de 2016, d'estimació parcial de la Reclamació 288/2016
Administración: Fundació Institut de Recerca contra la Leucèmia Josep Carreras
Retribucions dels càrrecs directius de la Fundació Institut de Recerca contra la Leucèmia Josep Carreras.
Quan la Reclamació demana les retribucions dels càrrecs de responsabilitat que consten a l'organigrama, de fet reclama una informació no demanada prèviament, ja que la sol·licitud d'informació tenia un objecte més reduït (càrrecs directius), i no es pot admetre aquesta part de la Reclamació, per raons de congruència i pel caràcter revisor de la Reclamació.
La informació demanada relativa a la direcció ja hauria estat lliurada amb l'afirmació taxativa que l'IRL no ha retribuït aquest càrrec; tanmateix, dels Estatuts de l'entitat se'n dedueix que la seva gerència també és un càrrec directiu i no s'ha informat de les retribucions que percep.
La informació sobre les retribucions dels càrrecs directius ha d'incloure les retribucions dineràries i en espècie i tant els components fixes, com els variables; el fet que la sol·licitud d'informació no demani l'especificació d'aquests diversos conceptes no impedeix que es pugui demanar en via de Reclamació davant la GAIP, ja que aquesta especificació no comporta pròpiament reclamar informació no sol·licitada prèviament, sinó una mera constatació que la informació lliurada inclou realment els diversos conceptes retributius indicats.
Les dietes i les indemnitzacions no formen part del concepte "retribucions" i, per tant, si la sol·licitud d'informació no demanava expressament aquesta informació, la persona reclamant no té dret a obtenir-la en via de Reclamació, ja que per criteris de congruència i en atenció de la funció revisora de la GAIP no es poden plantejar en aquest procediment objectius que no ho haguessin estat prèviament en el de sol·licitud d'informació; això no treu que, des d'un punt de vista material, la persona reclamant tingui dret (que en principi el té) a obtenir la informació relativa a les dietes i indemnitzacions, però l'ha de demanar en primer lloc a l'Administració; ara bé, consideracions de simplicitat i eficàcia (encara que sigui per evitar una futura nova sol·licitud d'informació amb aquest únic objecte, que segurament hauria de ser estimada) fan aconsellable que aquesta faciliti voluntàriament aquesta informació a la persona reclamant, bé sigui indicant que no perceben dietes ni indemnitzacions (si és el cas), oferint l'enllaç amb el seu portal de transparència (que en aplicació de l'article 11.1. b LTAIPBG ha d'informar de les indemnitzacions i dietes percebudes pel personal directiu del sector públic) o de l'altra forma que l'Administració consideri convenient.
No té utilitat invocar el silenci administratiu positiu si s'ha resolt extemporàniament en el mateix sentit estimatori de la sol·licitud d'informació.
L'objecte formal de la Reclamació és la manca de lliurament de la informació demanada, ja que la Resolució de l'IRL indicada a l'antecedent 3 no donaria informació retributiva dels càrrecs directius i de responsabilitat de l'entitat.
La informació sol·licitada és la relativa a les retribucions de tots els càrrecs directius de l'IRL; la Reclamació amplia la pretensió a les retribucions dels càrrecs de responsabilitat, a més a més dels directius.
Per tal de fixar els mínims de la seva sol·licitud, aquesta adjuntava una relació de suposats càrrecs directius o de responsabilitat extreta del web de l'entitat; en realitat, aquesta relació nominativa no és pertinent, ja que correspon a l'organigrama de la Fundació Internacional Josep Carreras, i no a l'IRL, que és una entitat diferent (està participada per la Fundació Internacional citada, però el seu fundador majoritari és la Generalitat i té personalitat diferenciada).
Per tant, cal prescindir d'aquest annex de la sol·licitud i entendre que aquesta demana genèricament les retribucions dels càrrecs directius de l'IRL, petició que, com s'ha dit, la Reclamació ampliaria als de responsabilitat i demanaria, a més a més, la precisió dels tipus de remuneració percebuda, indicant com a mínim les retribucions fixes, les variables, les en espècie i les dietes.
Tota aquesta informació es demana per a les anualitats afectades des de l'entrada en vigor de l'LTAIPBG (juliol de 2015) fins a l'actualitat (2016).
Per una altra banda, aquesta Reclamació compleix els requisits bàsics d'admissibilitat establerts per l'apartat 14 del Manual de reclamació de la GAIP: s'ha presentat dins del termini establert per l'article 42.1 LTAIPBG, s'ha acreditat la legitimitat de la persona reclamant, l'objecte de la reclamació és informació pública i l'ens reclamat (que és una fundació participada majoritàriament per la Generalitat de Catalunya i considerada, per tant, part del sector públic, constituïda també per la Fundació Internacional Josep Carreras, l'Ajuntament de Badalona, la Universitat de Barcelona i la Universitat Autònoma de Barcelona, que són les entitats representades al seu Patronat) és un dels subjectes obligats per l'article 3.1. b LTAIPBG.
Tanmateix, el concepte de càrrecs o de personal "de responsabilitat" és més ampli, i la divulgació de les seves retribucions no és inclosa dins de les obligacions de transparència establertes per l'LTAIPBG; això no vol dir que la persona reclamant no tingui dret a obtenir aquesta informació, en exercici del dret d'accés a la informació pública (en aquest sentit, la Resolució de la GAIP sobre la Reclamació 19/2016 reconeix aquest dret i la relativa a la Reclamació 58/2016 també s'hi refereix i aporta la doctrina de l'Autoritat Catalana de Protecció de Dades (APDCAT) en el sentit que lliurar-la no infringiria la normativa de protecció de dades, sempre que prèviament es doni trasllat de la sol·licitud a les persones afectades), però no és una informació que hagi de ser objecte de publicitat activa, ni és una informació que es demani a la sol·licitud d'accés presentada a l'IRL.
En conseqüència, cal assenyalar que aquesta Reclamació, en part, es presenta en relació amb informació que no hauria estat demanada prèviament (ja que només s'havien sol·licitat les retribucions dels càrrecs directius i ara es reclamen les de tots els de responsabilitat que consten a l'organigrama, molts dels quals no són directius), motiu pel qual no s'ha d'estimar en tot allò que afecta als càrrecs de responsabilitat que no tenen la condició de directius.
"La normativa sobre organització i personal de l'Administració i del sector públic [URL] seria l'aplicable al cas que ens ocupa, atesa la naturalesa de consorci que té la Corporació de Salut del Maresme i la Selva) no fixa amb prou claredat el concepte de personal directiu (...), però tanmateix l'article 13 de l'EBEP (Reial Decret legislatiu 5/2015, de 30 d'octubre, pel qual s'aprova el text refós de l'Estatut bàsic de l'empleat públic) i la disposició addicional 21a.1.2 de la Llei 2/2014, de 27 de gener, de mesures fiscals, administratives, financeres, aporten algunes precisions de les que es poden deduir les següents notes definitòries d'aquesta figura, almenys en l'àmbit del sector públic de la Generalitat (que és al qual està adscrita la Corporació): Responsabilitat de gestió (pressupost, objectius, autonomia en l'àmbit respectiu); subjecció a avaluació i control de resultats; participació directa en la presa de les grans decisions o decisions estratègiques de l'entitat; capacitat de comprometre externament l'organització; direcció d'equips de persones; i subordinació directa al màxim òrgan de govern" (FJ 3).
En aquest cas la documentació aportada per l'IRL indicaria implícitament que el seu únic càrrec directiu és el de director, però no ho argumenta explícitament.
Per la seva banda, la persona reclamant tampoc argumenta quins serien al seu entendre els càrrecs directius de l'IRL, i aporta a aquests efectes un organigrama d'una altra entitat.
El portal de transparència de l'IRL sembla que no estaria actualitzat (encara reflecteix com a membres del Patronat consellers de l'anterior Govern de la Generalitat) i no determina clarament els càrrecs directius, ja que bàsicament concreta la composició del Patronat i l'estructura científica i de recerca.
Els Estatuts de l'IRL contemplen dos càrrecs directius (en el sentit que tenen atribuïdes les funcions indicades a la part final de l'anterior paràgraf): la direcció i la gerència.
En la mesura que no consta a l'expedient cap argument en contra, cal entendre que els càrrecs directius d'aquesta entitat serien el director i el gerent.
L'informe aportat pel gerent argumenta els motius pels quals no seria retribuït el càrrec de director, però no es manifesta en relació amb el de gerent, potser perquè no el considera càrrec directiu.
Davant d'aquesta indefinició, i atès l'article 35 dels Estatuts de l'IRL, procediria estimar la Reclamació, en el sentit de considerar el gerent de l'Institut com a càrrec directiu i de reconèixer el dret de la persona reclamant a conèixer les retribucions que percep.
Quant a la petició de major especificació de les percepcions formulada a la motivació de la Reclamació, la informació donada per l'IRL és taxativa: cap càrrec directiu d'aquesta entitat no hauria percebut cap retribució els anys 2014, 2015 i 2016.
Aquesta afirmació, complementada amb el contingut de l'informe assenyalat a l'antecedent 6, serveix per donar la informació sol·licitada en relació amb el director, i no necessita majors precisions.
Tanmateix, no queda clar que també sigui aquest el cas del gerent, i per tant procedeix reconèixer el dret de la persona reclamant a ser informada de les retribucions percebudes pel gerent.
Quant a la precisió amb que cal donar aquesta informació, s'ha de tenir en compte que la sol·licitud d'informació demanava només "les retribucions percebudes", mentre que la Reclamació demana que s'indiqui expressament els grans conceptes (retribucions fixes, variables, en espècie i dietes, entre altres) que les composen.
Cal valorar fins a quin punt la persona reclamant té dret, a més de conèixer la retribució dels càrrecs directius, a obtenir també aquestes concrecions.
Per tant, quan la persona reclamant demana a la seva sol·licitud la informació sobre les retribucions, la resposta donada ha d'incloure, a més de les fixes i les variables, també les que siguin en espècie (com ara cotxe d'empresa, tiquets menjador, aportacions a plans de pensions, etc.), cas que es percebin; al fer la Reclamació demana, a més, que s'especifiquin aquests diferents conceptes.
D'acord amb les anteriors consideracions, procediria reconèixer el dret de la persona reclamant a obtenir la informació demanada sobre retribucions dels càrrecs directius de l'IRL, tot especificant quina part correspon a retribucions fixes, a retribucions variables i a retribucions en espècie, més que sigui per indicar expressament que algun d'aquests tipus de retribucions no es percep.
Això no treu que, des d'un punt de vista material, tingui dret (que en principi el té) a obtenir aquesta informació relativa a dietes i indemnitzacions, però l'ha de demanar en primer lloc a l'IRL, donant-li d'aquesta manera l'oportunitat d'atendre la seva sol·licitud, en coherència amb la funció merament revisora de les reclamacions davant la GAIP.
Tot i que, per les raons exposades de procediment, no es pot admetre aquesta Reclamació en relació amb les dietes i indemnitzacions percebudes pels càrrecs directius de l'IRL, consideracions de simplicitat i eficàcia (encara que sigui per evitar una futura nova sol·licitud d'informació amb aquest únic objecte, que segurament hauria de ser estimada) fan aconsellable que l'IRL faciliti voluntàriament aquesta informació a la persona reclamant, bé sigui indicant que no perceben dietes ni indemnitzacions (si és el cas), oferint l'enllaç amb el seu portal de transparència (que en aplicació de l'article 11.1. b LTAIPBG ha d'informar de les indemnitzacions i dietes percebudes pel personal directiu del sector públic) o de l'altra forma que l'IRL consideri convenient.
El lapse temporal dels exercicis en relació amb els quals s'ha de facilitar la informació indicada als apartats anteriors és el comprès entre l'entrada en vigor de l'LTAIPBG (1 de juliol de 2015) i l'actualitat (es pot prendre com a data de referència d'aquesta la de la presentació de la sol·licitud o la d'aquesta Reclamació, ambdues opcions semblen justificables jurídicament).
A efectes pràctics, sembla raonable donar les retribucions percebudes el 2015 i les previsions del 2016, amb el ben entès que determinats conceptes remuneratius (complements variables i dietes) no es poden determinar fins finalitzar l'exercici econòmic.
La Reclamació argumenta que la sol·licitud d'informació de la persona reclamant s'hauria de considerar estimada per silenci administratiu positiu.
Certament, si la sol·licitud d'informació es va presentar el 3 d'agost (antecedent 2) i l'IRL no va resoldre sobre ella fins el 16 de setembre, s'hauria ultrapassat el termini d'un mes establert per l'article 33 LTAIPBG, amb la conseqüència de la seva estimació presumpta, en la mesura que no concorren límits a l'accés a la informació sol·licitada, en aplicació del previst per l'article 35 de la mateixa Llei.
Ara bé, en aquest cas el fet d'haver-se produït silenci administratiu positiu no té conseqüències pràctiques significatives, ja que la resolució expressa extemporània del dia 16 de setembre té també contingut estimatori, de manera que no resulta necessari invocar els efectes favorables que el silenci positiu produït tindria per a la persona reclamant.